**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2024. gada 16. jūlija sanāksmē izskatāmajiem jautājumiem**

2024. gada 16. jūlijā Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **2024. gada Eiropas pusgads: darbaspēka un prasmju trūkums ES (*politikas debates*)**
   1. **Ieguldījums, kas attiecas uz nodarbinātības un sociālās politikas aspektiem, kuri ietverti katrai dalībvalstij adresētajos ieteikumos: katrai dalībvalstij adresētie ieteikumi par 2024. gada valsts reformu programmām (*apstiprināšana)*,**
   2. **2024. gadā konkrētām valstīm adresēto ieteikumu un 2023. gadā konkrētām valstīm adresēto ieteikumu īstenošanas novērtējums: Nodarbinātības komitejas un Sociālās aizsardzības komitejas atzinums (*apstiprināšana*)**

2024. gada 19. jūnijā Eiropas Komisija *(turpmāk – Komisija)* publicēja priekšlikumus Padomes ieteikumiem par ES dalībvalstu ekonomikas, sociālo, nodarbinātības, strukturālo un budžeta politiku. Latvijai 2024. - 2025. gadā ieteikts:

1. laikus iesniegt vidēja termiņa fiskāli strukturālo plānu. Ievērojot reformētā Stabilitātes un izaugsmes pakta prasības, ierobežot neto izdevumu[[1]](#footnote-1) pieaugumu 2025. gadā līdz līmenim, kas vidējā termiņā nodrošina vispārējās valdības budžeta deficīta saglabāšanu zem Līgumā noteiktās atsauces vērtības, kura ir 3 % no IKP, un vispārējās valdības parādu saglabāšanu piesardzīgā līmenī. Paplašināt nodokļu uzlikšanu, tostarp īpašumam un kapitālam, un stiprināt veselības aprūpes un sociālās aizsardzības adekvātumu;
2. turpināt ātru un efektīvu atveseļošanas un noturības plāna, arī *REPowerEU* nodaļas, īstenošanu, nodrošinot reformu un investīciju pabeigšanu līdz 2026. gada augustam. Paātrināt kohēzijas politikas programmu īstenošanu. Saistībā ar vidusposma pārskatīšanu turpināt koncentrēties uz saskaņotajām prioritātēm, rīkojoties, lai sekmīgāk novērstu iesakņojušās reģionālās atšķirības un nevienlīdzību, vienlaikus ņemot vērā Eiropas stratēģisko tehnoloģiju platformas piedāvātās iespējas uzlabot konkurētspēju;
3. uzlabot uzņēmējdarbības vidi, samazinot administratīvo un regulatīvo slogu uzņēmumiem un uzlabojot mazo un vidējo uzņēmumu piekļuvi finansējumam, kas izdarāms, piemēram, ar tādu publisko aizdevumu un garantiju shēmu palīdzību, kuras vērstas uz stratēģiski nozīmīgu investīciju atvieglošanu, kā arī vairojot konkurenci finanšu tirgos. Novērst darbaspēka trūkumu un prasmju nepietiekamību, īpaši *STEM[[2]](#footnote-2)*  jomā un citās specialitātēs, kas nepieciešamas zaļās un digitālās pārkārtošanās norisei, kā arī sociālās aprūpes un veselības aprūpes jomā, tostarp ar mērķorientētas prasmju pilnveides un pārkvalifikācijas palīdzību;
4. paātrināt vēja un saules enerģijas izmantošanu, uzlabojot atļauju piešķiršanas procedūras un sekmējot pieprasījuma puses elastību. Sekmēt pāreju uz aprites ekonomiku, pievēršoties ekoinovācijai un ilgtspējīgai resursu pārvaldības praksei.

Nodarbinātības komiteja un Sociālās aizsardzības komiteja atbilstoši sagatavo savu atzinumu par Padomes ieteikumiem.

*Sanāksmē plānota Padomes ieteikumu nodarbinātības un sociālās politikas aspektu, kā arī Nodarbinātības komitejas un Sociālās aizsardzības komitejas atzinuma apstiprināšana. Vienlaikus plānotas politikas debates par darbaspēka un prasmju trūkumu ES, balstoties uz Ungārijas prezidentūras sagatavotajiem jautājumiem (uz informatīvā ziņojuma sagatavošanas brīdi jautājumi nav pieejami).*

Latvijas nostāja:

Latvija atbalsta Padomes ieteikumu nodarbinātības un sociālās politikas aspektu apstiprināšanu, uzsverot, ka attiecībā uz darbaspēka un prasmju trūkuma risinājumiem būtiski ir pievērst uzmanību arī darbavietu kvalitātei, tostarp pienācīgam atalgojumam, papildus prasmju pilnveidei un pārkvalifikācijai. Vienlaikus atbalstām arī Nodarbinātības komitejas un Sociālās aizsardzības komitejas atzinuma par Padomes ieteikumiem apstiprināšanu.

*Ekonomikas ministrija izstrādā nacionālo pozīciju par Padomes ieteikumu par Latvijas ekonomikas, sociālo, nodarbinātības, strukturālo un budžeta politiku uz ES Ekonomisko un finanšu jautājumu padomes (ECOFIN) 2024. gada 16. jūlija sanāksmi.*

*Ekonomikas ministrijas sagatavotā pozīcija Nr. 1 par 2024. gada Eiropas semestri: ES Padomes secinājumi par 2024. gada Ilgtspējīgas izaugsmes pārskatu, ES Padomes secinājumi par 2024.gada Agrās brīdināšanas mehānisma ziņojumu, Priekšlikums ES Padomes rekomendācijām Euro zonas ekonomikas politikai, apstiprināta Ministru kabineta 2024. gada 9. janvāra sēdē un Saeimas Eiropas lietu komisijas 2024. gada 12. janvāra sēdē.*

1. **Personu ar invaliditāti sociālā iekļaušana ES un valsts līmenī: atbalsts (re)integrācijai darba tirgū *(politikas debates)***

*Sanāksmē plānotas politikas debates, balstoties uz Ungārijas prezidentūras sagatavotajiem jautājumiem:*

1. *Kuri, jūsuprāt, ir vissvarīgākie pasākumi un politikas instrumenti, lai veicinātu personu ar invaliditāti kvalitatīvu un līdztiesīgu nodarbinātību atvērtā darba tirgū?*
2. *Vai jūs esat noteikuši nacionāla līmeņa mērķi personu ar invaliditāti nodarbinātības līmeņa palielināšanai?*
3. *Kā Komisija varētu vislabāk atbalstīt (gan nodarbinātības, gan citās politikas jomās un ar kādiem pasākumiem) dalībvalstis Personu ar invaliditāti stratēģijas 2021.-2030. gadam turpmākā īstenošanā?*

Latvijas nostāja:

Personu ar invaliditāti darba tirgus iespēju veicināšana ir būtiska Latvijas darba tirgus politikas prioritāte, tādējādi Latvijā tiek īstenoti un pilnveidoti pasākumi personu ar invaliditāti atbalstam, tostarp ar ES fondu līdzekļiem. Uzskatām, ka ir būtiski turpināt aktivitātes un centienus, kas svarīgi personu ar invaliditāti integrācijai darba tirgū, kā arī risināt izaicinājumus, ar kuriem personas ar invaliditāti saskaras integrācijas procesā.

Lai personu ar invaliditāti iekļaušanās darba tirgū būtu veiksmīga, ir jāturpina arī darba devēju un sabiedrības kopumā informēšanas pasākumi. Vienlaikus uzmanība pievēršama aizspriedumu par personu ar invaliditāti spējām mazināšanai un darba vides pielāgošanai, kā arī izpratnei par piemērotāko risinājumu darbinieka ar invaliditāti veiksmīgai iekļaušanai darba vidē.

Ir svarīgi apzināties, ka personām ar invaliditāti ir dažādas vajadzības un motivācijas līmeņi. Ne visi ir vienlīdz gatavi un motivēti aktīvi iesaistīties darba tirgū. Tam par iemeslu var būt gan nepietiekamas vai nepiemērotas prasmes, gan psihoemocionālais stāvoklis (tostarp depresija vai zems pašnovērtējums). Tādēļ būtiski ir sniegt tādu atbalstu, kas veicinātu personu ar invaliditāti motivāciju, iekļaušanos darba tirgū, profesionālo prasmju pilnveidošanu, apgūšanu vai iegūšanu no jauna, kā arī citus aktīvās nodarbinātības pasākumus.

No 2024. gada Nodarbinātības valsts aģentūrā izveidots Nodarbinātības atbalsta centrs personām ar invaliditāti, kas sniedz konsultācijas darba devējiem par personu ar invaliditāti nodarbinātību, darbavietu pielāgošanu, stereotipu mazināšanu, savukārt bezdarbniekiem ar invaliditāti – mentora u.c. pakalpojumus, kā arī īpašus atbalsta pasākumus personām ar garīga rakstura traucējumiem. Papildus jāuzsver sociālo uzņēmumu ieguldījums, atbalstot personu ar invaliditāti nodarbinātību.

Kopumā personu ar invaliditāti nodarbinātības līmenis darbspējas vecumā pakāpeniski pieaug, tomēr tas joprojām ir salīdzinoši zems (2014. gadā 32 %, 2023. gadā 40 %). Tāpēc iekļaujošas nodarbinātības veicināšana ir viens no galvenajiem rīcības virzieniem arī jaunajā īstermiņa politikas plānošanas dokumentā “Plāns personu ar invaliditāti vienlīdzīgu iespēju veicināšanai 2024.-2027. gadam”. Plānā tiek ņemts vērā Sociālās aizsardzības un darba tirgus pamatnostādnēs 2021.-2027. gadam noteiktais mērķis palielināt personu ar invaliditāti nodarbinātības līmeni līdz 50 % (vecumā no 20-64 gadiem).

Attiecībā uz Komisijas atbalstu dalībvalstīm iekļaujošas nodarbinātības veicināšanā ir jāturpina ES līmenī īstenotie pasākumi diskriminācijas novēršanai un daudzveidības veicināšanai darba pasaulē, tostarp pētījumi un situācijas monitorings, informatīvās kampaņas, dalībvalstu labākās prakses apmaiņa un savstarpējā mācīšanās. Kā nozīmīgs faktors daudzveidības veicināšanā un cīņā pret diskrimināciju darba vietā būtu jāuzsver arī sociālo partneru aktīva iesaiste šajos procesos.

*“Plāns personu ar invaliditāti vienlīdzīgu iespēju veicināšanai 2024.-2027. gadam” apstiprināts 2024. gada 21. maijā ar Ministru kabineta rīkojumu Nr. 396.*

1. Vispārējās valdības izdevumi, no kuriem atskaitīti diskrecionārie ieņēmumu pasākumi, procentu izdevumi, cikliskā bezdarba izdevumi, vienreizējie izdevumi, kā arī izdevumi par Savienības programmām, kas pilnībā atbilst ieņēmumiem no Savienības fondiem, un nacionālais līdzfinansējums. [↑](#footnote-ref-1)
2. *Science, technology, engineering, mathematics* – zinātne, tehnoloģija, inženierija un matemātika. [↑](#footnote-ref-2)